Mon frere, mon amy, je me recommande à vous tant comme je puis. J'ay veu les lettres que m'avez escriptes, et aussi celles que maistre Guillaume Chommart vous a envoiées. Pareillement j'ay receu lettres de maistre Baude et oy ce que maistre Pierre qui estoit allé en Espaigne a raporté. Mon frere, à chose que ledit maistre Pierre ait dicte, il ne vous fault point arrester, car je vous asseure que ce qu'il aroit oy dire en une court, il ne le saroit raporter en la chambre, et ce qu'il dit ne sont que nouvelles de paiges, et n'en doit on tenir compte. Tenez vous sceur que le maistre de Saint Jacques, tant qu'il vive, ne prandra parti avec le roy d'Arragon ; car il cognoist bien que ce seroit sa totalle destruccion. Aussi vous povez estre certain que ledit maistre n'anbandonnera jamès mon parti, car il sçait bien que s'est le plus sceur reffuge qu'il puisse avoir et qu'il n'a point de si sceur chemin pour sa seureté et des siens, que de tenir le parti de vous et de moy. Autreffois, durant que je tenoie le parti du roy d'Arragon, et moy estant à Baionne, Monseigneur le general maistre Pierre Doriolle offrit de par moy audit maistre le parti que le roy d'Arragon lui offre à present, lequel le roy d'Arragon me faisoit offrir ; mès oncques il n'y voult entendre. Je vous envoie les lettres que ledit maistre m'a envoiées, aussi sa creance, par lesquelles verrez comme le roy d'Espaigne envoiera brief devers moy pour ceste matiere. Aussi j'ay envoyé querir monseigneur d'Albi, et le despescheré avec monseigneur de Torcy incontinent, pour aller par delà. Et tenez vous sceur que se le mariaige se faisoit de la princesse avec le filz du roy d'Arragon, ce que je ne croy pas, que incontinent le maistre mectroit en avant la fille du roy d'Espaigne. 
Mon frere, Perot d'Aidie est ycy venu, disant que son frere se vouloit excuser de ce cas que on lui mectoit sus touchant ma personne. Je lui ay respondu qu'il ne se peut mieulx excuser que par ce qui lui a donné la charge ; et lui ay fait bailler le double de ce que l'evesque de Saint Pons me dist, afin qu'il en sache mieulx la verité, et pareillement de ce que les seigneur et dame de Pompadour en on dit, disans le savoir par le prothonotaire de  [...] lequel j'ay envoié prandre et ce qui s'en pourra savoir par le procès, je vous en advertiré. Aussi ledit Perot m'a dit, comme de lui, car il dit qu'il n'en avoit point de charge, que le duc ne vouloit point de ma niepce ; et je lui ay respondu que je ne l'avoie presentée ne à lui ne à autre. 
Mon frere, le prince de Vienne a envoié ung chevalier devers moy nommé messire Corberan. Je vous envoie la lettre qu'il m'a escripte, et le double de la creance dudit chevalier, aussi le double de la responce que je luy ay faicte de bouche, et de la lettre que je lui ay escripte. 
Pareillement le conte d'Armignac envoie et aussi les gens des estaz de ses pays, ausquelx j'ay fait faire la responce en l'ostel de mon chancelier par les gens de mon conseil où n'ay point esté present. Je vous envoie le double de leurs instructions et de la responce que leur y ay fait faire. 
Le grant maistre m'a envoié ung gentilhomme qui venoit de devers le conte d'Armignac, qui dit beaucoup de choses dont je vous envoie le double par escript. 
Touchant monseigneur d'Alenczon, j'ay aujourd'ui recouvré vostre seellé et l'ay fait canceller, et le vous envoye. S'autre chose me sourvient, incontinent vous en avertiré ; et à Dieu, mon frere, mon amy, auquel je prie qu'il vous doint ce que desirez. Donné aux Moultiz, le XII e jour de novembre. 
Mon frere, depuis ces lettres escriptes, j'ay receu les lettres que vous m'avez envoyées, et au regart de la place de Montoce, je l'avoie baillée paravant en gaige à Gaston du Lyon, pour la somme de IIII m escuz ; de laquelle je me suis obligé, et en ay fait ma propre debte ; et s'en part un homme pour la vous faire delivrer. Je vous mercie de ce que m'avez adverti de la venue du seigneur d'Achon. 
Jehan d'Arson est venu ycy et m'a apporté lettres de monseigneur de Bourgongne, lesquelles je vous envoie et la responce que je lui ay faicte. 
De par le roy. 
Noz amez et feaulx, nous avons puis aucun temps en çà baillé, fieffé, transporté et delaissé à nostre cher et bien amé escuier d'escuerie Jehan du Pertuys et à Glaude de Chantemelle, damoiselle, sa femme, pour eulx et les enffans qui sont ou seront procreez d'eulx deux en loyal mariage, nostre moulin et deux viviers que nous avons à Lyons ou bailliage de Gisors, pour le pris et selon le contenu ès lettres patentes, que sur ce leur avons octroyées, lesquelles vous ont esté presentées et avez esté requis de les expedier et veriffier ; mais vous avez de ce faire esté refusans et n'y avés aucunement voulu proceder, dont nous donnons grant merveille, consideré mesmement que les diz deux viviers ne nous estoient paravant de nulle valeur, et y avoit bien longtemps qu'ilz estoient en ruyne. Et au regard dudit molin, nous l'avons baillé pour aussi grant pris qu'il avoit esté autresfois fieffé à feu Estienne Le Marié. Et pour ce que nous voulons que ledit Jehan du Pertuys et sa dicte femme, et aussi leurs diz enffans joissent de nostre dit bail et fieffé, nous vous mandons que incontinent vous expediez et veriffiez nos dictes lettres que leur en avons octroyées, comme dit est, sans plus y faire de difficulté. Et y faictes par maniere qu'ilz n'aient plus cause de nous en parler, et gardez que en ce n'ait faulte. Donné à Amboyse, le XIX e jour de novembre. 
Loys. 
Bourré. 
Allate IX a decembris M o CCCC o LXIX. o. 
De par le roy. 
Bourré, appoinctez Guillaume Cleret, nostre varlet de chambre, de ses gaiges en la maniere qu'il estoit l'année passée ; c'est assavoir dix livres pour moys, et le faictes paier de ce qu'il luy est deu de ceste presente année et gardés que en ce n'ait faulte ; car tel est nostre plaisir. Donné à Amboise, le IX me jour de mars. 
Loys. 
De par le roy. 
Chers et bien amez, pour ce que depuis nostre avenement à la couronne nous avons tousjours desiré et desirons sur toutes autres choses de soulager nostre peuple et oster et abatre pluseurs grans maulx et exactions, pilleries et roberies qu'ilz ont supportées jusques à present oultre nostre gré et vouloir, et qui a esté et est la plus grant desplaisance qui nous peust avenir, et souventes foiz avons deliberé et entreprins de donner ordre et bonne provision ausdiz maulx et exactions, et mesmement sur le fait, vivre et gouvernement des gens de guerre de nostre ordonnance, nous, à l'occasion des troubles, divisions et autres grans affaires qui sont survenuz en nostre royaume, nous avons esté tellement occupez que jusques icy n'y avons peu bonnement vacquer ne mectre le remede tel que avons desiré et desirons de tout nostre cueur. Et pour ce que à l'aide de Nostre Seigneur et de noz bons et loyaulx subgetz, nous voyons à present les faiz et affaires de nous et de nostre dit royaume bien dispousez, nous avons conclud et deliberé de mectre si bonne ordre, police et gouvernement ou fait de nostre dit royaume, tant ou vivre et gouvernement de nos diz gens de guerre, que autrement, que les diz maulx, pilleries et roberies cesseront, et que nos diz subgetz vivront en paix et transquilité. Et pour ce, avons par l'advis et deliberacion de pluseurs seigneurs de nostre sang, capitaines et chiefz de guerre, et gens de nostre grant conseil fait certaines ordonnances, lesquelles, à ce que nul n'en puisse pretendre cause d'ignorance, nous avons envoyées et fait publier par toutes les seneschaucées, balliages, bonne villes, et autres lieux de nostre dit royaume. Et avecques ce, affin que les diz maulx, pilleries et exactions soient reparées et que les diz gens de guerre soient logiez en villes fermées et vivent selon le contenu en nosdictes ordonnances, nous envoyons presentement les mareschaulx de France, les capitaines et autres notables hommes es païs et lieux où les diz gens de guerre ont esté et sont logez, desquelles choses nous vous avons bien voulu advertir, affin que congnoissiez tousjours de plus en plus le bon et grant vouloir que nous avons eu et avons au bien et soulagement de vous et de nostre dit roiaume et de nos diz subgetz, et que, si les diz gens de guerre ont fait ou commis faultes, pilleries et exactions, que vous en informez les diz commissaires et noz officiers des lieux où lesdiz cas auront esté faiz et commis, pour y estre par eulx pourveu ainsi que de raison. Et s'il advenoit que nosdiz commissaires ou officiers voulsissent differer ou delayer par faveur ou autrement, nous voulons et vous mandons bien expressement que vous nous en advertissez en toute diligence et nous y pourvoirions en maniere que chascun y prandra example. Donné à Amboise, le XXIX e jour de may. 
Loys. 
Demoulins. 
A noz chers et bien amez les bourgoys, manans et habitans de nostre ville et cité de Lyon. 
Tradite XIIII ta junii M o CCCC o septuagesimo. 
Monseigneur du Plessiz, nagueres ay envoyé messire Yvon du Fou par dela pour mettre le fait de monseigneur de Warvyk en seureté, et presentement lui mande qu'il mecte telle provision et ordre, que les gens dudit monseigneur de Warvyk n'aient point de neccessité jusques à ce qu'il soit par della. Aujourd'uy avons fait le mariage de la royne d'Angleterre et de lui, et demain espere l'avoir du tout depesché prest à s'en partir. 
Dieu merci et Nostre-Dame, nous avons les scellez de Bretaigne et sommes de tous poins amys, monseigneur de Lescun et moi, et par ainsi, sommes seurs de ce costé. 
Vous verrez ce que j'escrips audit messire Yvon. Je vous prie que vous faictes ce qu'il vous dira, et que n'y espargnez riens, en maniere que les gens dudit Warvyk n'aient aucune disete ou neccessité, et qu'ilz ne se malcontentent, et vous y employez vous et le general, ainsy que j'en ay en vous ma fiance. Escript au Pont de Sée, le XXV e jour de juillet. 
Loys. 
J. Le Clerc. 
De par le roy. 
Noz amez et feaulx, nous avons aujourd'uy octroyé noz lettres patentes signées de nostre main à nostre bien amée Marie de Villebresme, vesve de feu maistre Jehan Chardon, en son vivant tresorier de feu nostre oncle le duc d'Orleans, à ce que, nonobstant certaine radiacion par vous faicte sur aucuns comptes dudit feu Jehan Chardon de la somme de quatre cens quatre vings huit livres, huit solz tournois, que par noz autres lettres patentes, aussi signées de nostre main, avons à icelle vesve donnée, elle demoure quicte et paisible d'icelle somme, ainsi qu'il est plus à plain contenu ès dictes lettres. Et pour ce que nostre plaisir est que ladicte vesve joysse entierement de nostre dit don, selon la forme et teneur de nos dictes premieres et secondes lettres, et nonobstant la responce et autres choses par vous alleguées plus à plain contenue en icelles noz secondes lettres, nous vous mandons, commandons et expressement enjoignons, que sans plus y faire de reffus ou difficulté, vous veriffiez et interinez à icelle vesve nos dictes secondes lettres, et en ce faisant, la faictes tenir quicte et paisible de ladicte somme de IIII c IIII xx XVIII l. VIII s. t. ; et tellement y faictes qu'elle n'ayt plus cause de retourner pour ceste cause devers nous ; car tel est nostre plaisir. Donné à Amboyse, le premier jour de octobre. 
Loys. 
Flameng. 
Apportées le samedi 17 e novembre 1470. 
Monseigneur le general, j'ay veu voz lettres que m'avez escriptes par vostre chevaucheur, et me semble bien d'envoyer à Jehan de Nyvenen les lettres et instructions dont voz dictes lettres font mencion ainsi que avez advisé, et pareillement d'envoyer aux capitaines de l'arriere ban lettres pour les haster, ainsi qu'il a esté fait aux autres et si faictes faire toutes les dictes lettres et instructions incontinent et les envoyez. Donné au Plessiz Monseigneur de Roye, le VII e jour de mars. 
Loys. 
Leclerc. 
A nostre amé et feal conseiller et general de noz finances, maistre Pierre Doriole. 
Monseigneur de Bouchain, Blanchefort m'a dit ce que luy avez chargé me dire touchant la venue du neveu de monseigneur de Warvyk et du chambellan à Calaiz, dont je vous scez bon gré. Je leur escriptz et envoie les lettres au petit tresorier Jehan Raguier, pour les envoier par homme seur, et lui mande qu'il se tire devers vous pour estre de tout mieulx informé. Et pour ce, s'il vous plaist, vous l'advertirez de tout ce qu'il vous semblera estre bon, et vous prye que souvent me faictes savoir de ce que saurez qu'il seurviendra de nouveau. Donné à Paris, le XXIIII e jour de juing. 
Loys. 
J. Leclerc 
A nostre amé et feal conseillier et chambellan le sire de Bouchain. 
Monseigneur du Bouchaige, j'ay à ceste heure receu unes lettres de maistre Olivier Le Roux, dont je vous envoye le double ; pareillement je vous envoye les pieces qui ont esté trouvées escriptes de la main de maistre Henry Millet au logeis, ainsi qu'il s'en partoit. Et m'a mandé par son homme ledit maistre Olivier Le Roux, qu'il congnoist seurement que c'est de sa main. Quand vous partistes, je me doubtoye que monseigneur de Guyenne feist ces mariages, et maintenant, veu que lesdictes lettres que maistre Olivier m'escript, et les pieces qui ont esté trouvées, et les parolles que maistre Henry Millet a dictes, dont je vous envoye tout par escript, puis le maistre d'ostel de Chesnay, par qui mon frere m'a bien mandé qu'ilz tachoient du mariage de la fille de monseigneur de Foix, et ne m'a point mandé de celuy de Bourgoigne qu'ilz lui en eussent parlé, ne aussi de bailler son seellé, vous avez à me asseurer avecques lui de ce seellé que je doubte qu'il ait baillé, s'il vous est possible. Et se d'aventure il avoit baillé, et vous le pouriez reduire, j'en tiendray tout ce que vous en promecterez. 
Il y a ès petites pieces en ung mot Normandie, en une autre connestable, en ung autre le roy, en ung autre voyage, en ung autre Xantonge, et en pluseurs autres Bourgongne. En effect, je voy la chose si suspecte que je ne vous sçay que mander ; car mon frere ne me advertist point si avant comme je trouve par ces memoires, et me advertissez bien au cler de tout. Escript à Sainct Michel sur Loyre, le XX e jour d'aoust. 
Loys. 
Tilhart. 
A nostre amé et feal conseiller et chambellan le seigneur du Bouchage. 
Monseigneur le grant maistre, vous savez que je vous ay promis la somme de IIII m escuz dedens la feste des Roys. Et, afin que vous congnoissez que je ne vous ay pas oblyé, et que je suis bon paieur, je n'ay pas voulu actendre le terme, et vous envoye presentement la somme de quatre mille frans, et ainsi ne vous devray plus que quinze cens frans, lesquelz je vous envoieray le plus tost que je pourray. Escripvez-moy de la recepcion de la dicte somme, et m'escripvez aussi de voz nouvelles, et faites escripre sur la cedule que avez de moy des diz IIII m escuz, comme vous avez receu la dicte somme de IIII m l. t., et adieu. Donné à Montbason, le XII e jour de decembre. 
Loys. 
Bourré. 
A nostre cher et feal cousin le conte de Dampmartin, grant maistre d'ostel de France. 
De par le roy. 
Chiers et bien amez, en besongnant avec nostre amé et feal conseillier maistre Jehan Delaloere ou fait de noz finances de Languedoc, il nous a voulu mectre en compte la somme de six cens livres tournois, dont maistre Pierre de Refuge et le dit Delaloere vous feirent leurs lettres l'année passée, pour la despense qui se faisoit à cause des bastilles, pons et boulovars, que l'on faisoit à Lyon pour mectre devant Mascon. Et pour ce que depuis, à vostre grant poursuite, vous avons quictée la somme de mille escus que nous deviés de reste de III m escus, à quoy aviez esté imposez pour vostre porcion de l'emprunct, nous avons prinse la dicte somme dudit Delaloere pour employer en noz affaires, et avons ordonné que la dicte lectre ou obligacion sera par vous rendue ausdiz de Refuge et Delaloere, ou à l'un d'eulx, comme casse et nulle ; et ainsi a esté dit et appoincté par les gens de noz finances avec maistre Guillaume Bulloud, docteur, que avez envoyé deça pour voz affaires. Si voulons et vous mandons bien expressement, que incontinent vous rendez icelle lettre ou obligacion aux dessus diz, ou à celuy qui y sera envoyé pour ladicte cause, sans y faire ne mectre aucun delay ou difficulté ; car nous avons commandé noz lettres, pour vous y contraindre en cas de refuz ou delay, et en voz affaires vous aurons tousjours pour recommandez. Donné au Plessiz du Parc lez Tours, le XXVIII e jour d'avril. 
Loys. 
Bourré. 
A noz chiers et bien amez les conseilliers de la ville de Lyon. 
Monseigneur le grant maistre, depuis les derrenieres lettres que je vous ay escriptes, j'ay eu nouvelles que monseigneur de Guienne se meurt, et qu'il n'y a point de remede en son fait ; et le m'a fait savoir ung des plus privez qu'il ait avecques lui, par homme exprès, et ne croyt pas, ainsi qu'il dit, qu'il soit vif à XV jours d'icy, au plus qu'on le puisse mener. S'il m'en vient autres nouvelles, incontinent les vous feray savoir. 
Le seneschal d'Agenaiz est ici ; je lui ay appoincté son estat en maniere que je croy qu'il est bien content. 
Afin que soiez seur de celui qui m'a fait savoir les nouvelles, c'est le moyne qui dit les heures avecques monseigneur de Guyenne, dont je me suis fort esbay, et m'en suis seigné depuis la teste jusques aux piez. Adieu. Escript aux Montilz lez Tours, le XVIII e jour de may. 
Loys. 
Tilhart. 
A nostre chier et amé cousin le conte de Dampmartin, grant maistre d'ostel de France. 
Mon frere, je me recommande à vous ; j'ay receu voz lettres et la protestacion que m'avez envoiée, par laquelle vous renonciez à la nomination que le duc de Bourgoigne a fait de vous ès treves derrenieres prinses entre moy et luy, dont, mon frere, je vous remercye tant que je puys ; et m'avez monstré, par effet, la bonne amour que avez à moy, et vous tenez seur que, de ma part, jamès l'alyance de vous et moy ne fauldra ; et, quand besoing seroit, le vous vouldroye monstrer par effect, ainsy que je vous escriz plus au long par mes autres lettres. A Dieu, mon frere, qui vous ait en sa sainte garde. Escript de ma mayn. 
Loys. 
A mon frere le duc de Millan. 
